## La delegada del Consell a Castelló es reunix amb l'alcalde de Fanzara per a abordar les necessitats de la localitat en matèria educativa

*** Susana Fabregat ha transmés la cooperació total de la Generalitat en el projecte del nou centre educatiu**

La delegada del Consell a Castelló, Susana Fabregat; el diputat autonòmic, Salvador Aguilella, i la directora territorial d'Educació, María Esteve, han mantingut una reunió de treball amb l'alcalde de Fanzara, Marc Diago, amb l'objectiu de conéixer de primera mà les necessitats de la localitat castellonenca en matèria educativa, en concret les relacionades amb la creació d'un nou centre escolar.

Fabregat ha explicat que “el Govern de Carlos Mazón té un compromís ferm amb els nostres municipis, mantenint sempre una escolta activa i directa per a facilitar la interrelació entre les dos institucions amb la finalitat d'impulsar la qualitat de vida del conjunt de la ciutadania, i l'educació, en eixe sentit, és una prioritat”. En este sentit, la delegada del Consell ha deixat clar que “ens posem a treballar des d'ara mateix per a aconseguir que el nou centre educatiu de Fanzara siga una realitat”

En la reunió també ha participat el diputat autonòmic, Salvador Aguilella, que ha volgut destacar que el nou centre educatiu “és un pas més als compliments del canvi que el president de la Generalitat, Carlos Mazón, posa en marxa, apostant, a més, per l'interior de la província de Castelló, gràcies als pressupostos realistes que prioritzen les accions socials”

Per part seua, l'alcalde de Fanzara, ha agraït “la predisposició de la Generalitat per a atendre les necessitats del municipi. Era una reunió molt necessària que ha servit per a exposar la necessitat d'un nou centre escolar”. “Ens hem proposat continuar treballant de manera conjunta per a ser més eficients”, ha indicat Marc Diago.

Esta trobada s'emmarca en la ronda de contactes de la delegada del Consell a Castelló amb els ajuntaments de la província.

Fecha: 28/11/2023